
RAPORT 
asupra propunerii legislative pentru completarea Legii educației naționale nr. 1/2011
(Plx. 147/2020)
1. În baza prevederilor art. 94 și 114 din Regulamentul Camerei Deputaților, republicat, cu adresa nr. Plx.147 din 22 aprilie 2020, Comisia pentru învățământ, știință, tineret și sport a primit spre dezbatere, în fond, în procedură de urgență, propunerea legislativă pentru completarea Legii educației naționale nr. 1/2011.
Pentru întocmirea raportului, Comisia a analizat avizul favorabil al Comisiei pentru drepturile omului, culte și problemele minorităților naționale, avizul favorabil al Comisiei pentru egalitate de șanse între femei și bărbați, avizul favorabil al Consiliul Legislativ nr. 397/27.04.2020, punctul de vedere al Ministerului Educației și Cercetării nr. 9019/12.02.2020.
Propunerea legislativă are ca obiect de reglementare completarea Legii educației naționale nr. 1/2011, cu modificările și completările ulterioare, în sensul ca în situația în care se instituie stare de urgență sau stare de asediu potrivit prevederilor constituționale, pentru asigurarea exercitării dreptului fundamental la învățătură, activitățile desfășurate în învățământul preșcolar și școlar să se poată desfășura și online. 
      
2. În funcție de obiectul și conținutul său, propunerea legislativă face parte din categoria legilor organice, potrivit prevederilor art. 73 din Constituția României, republicată.


La lucrările Comisiei au fost prezenți un număr de 21 deputați, din totalul de 25 membri ai Comisiei.

În baza prevederilor art. 54 și 55 din Regulamentul Camerei Deputaților, republicat, la dezbaterea propunerii legislative a participat ca invitat doamna Ioana Lazăr  - secretar general în cadrul Ministerului Educației și Cercetării.  

3. Potrivit prevederilor art. 75 alin. (1) din Constituția României, republicată, și ale art.91 alin.(8) din Regulamentul Camerei Deputaților, republicat, Camera Deputaților este primă Cameră sesizată.

4. În urma dezbaterii, în ședința din data de 12 mai 2020, Comisia cu, 11 voturi pentru respingere, 9 voturi împotriva respingerii și 1 abținere, a propus respingerea propunerii legislative din următoarele considerente: 
- soluția legislativă propusă trebuie să asigure respectarea principiului egalității consacrat de Constituția României, republicată, fără să genereze discriminări sau privilegii, indiferent de mediul din care provin beneficiarii direcți ai educației sau de posibilitățile financiare ale familiilor acestora. Reglementările propuse trebuie să asigure egalitatea de șanse și echitate pentru toate vârstele și categoriile sociale, numai prin îndeplinirea acestor exigențe asigurându-se respectarea nediscriminatorie a drepturilor fundamentale consacrate de Constituție;

- reglementarea posibilității desfășurării activităților specifice sistemului de învățământ prin utilizarea mijloacelor tehnice de comunicare în mediul on-line trebuie să aibă în vedere, pe lângă asigurarea calității procesului de învățare, și aspecte esențiale referitoare la protecția copiilor și a tinerilor, a dreptului la propria imagine, a vieții intime, familiale și private, precum și la protejarea datelor cu caracter personal atât în ceea ce privește beneficiarii direcți ai educației și familiile lor, cât și personalul didactic de la toate nivelurile. Având în vedere consacrarea constituțională a acestor drepturi, precum și incidența și aplicabilitatea directă a dispozițiilor Regulamentului (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor), crearea cadrului general de desfășurare a activității de învățământ on-line trebuie realizată prin prevederea, la nivel de act normativ cu putere de lege, a cerințelor pe care trebuie să le îndeplinească mijloacele tehnice și informatice utilizate, precum și a obligațiilor și răspunderii care revin unităților de învățământ, personalului didactic și beneficiarilor direcți ai educației. Reglementarea acestor aspecte determină aplicarea unitară a regulilor de către toate instituțiile de învățământ, de stat și particulare, și protejarea tuturor utilizatorilor de eventuale atacuri cibernetice ce ar pune în pericol securitatea persoanelor și a instituțiilor publice și particulare;

- stabilirea, prin norme cu putere de lege, a condițiilor generale referitoare la modalitatea de desfășurare a activității de învățământ prin mijloace tehnice de comunicare on-line ar asigura și respectarea prevederilor legale referitoare la protecția drepturilor de autor, precum și a celor referitoare la dreptul la securitate al personalului didactic, consacrat prin dispozițiile art.272 din Legea educației naționale nr.1/2011, cu modificările și completările ulterioare;  
- introducerea unor norme derogatorii de la art. 139 și art. 140 nu prezintă logică de reglementare, deoarece învățarea on-line nu presupune o derogare de la aplicarea acestor prevederi din Legea nr. 1/2011, cu modificările și completările ulterioare. O normă derogatorie de la textele de lege care reglementează formele de învățământ ar institui un vid legislativ și ar putea crea implicații inclusiv în procedura de emitere a diplomelor de absolvire a studiilor universitare pentru toți studenții înmatriculați în prezent;

- pentru susținerea activității de învățare on-line nu este necesară reglementarea unei norme derogatorii, ci elaborarea unor norme cu aplicabilitate pe durata stării de urgență/alertă, până la eliminarea restricțiilor privind adunările publice de către autoritățile de resort, în vederea desfășurării activităților de predare-învățare-evaluare aferente semestrului al II-lea al anului universitar 2019-2020, a examenelor de finalizare a studiilor de licență, de masterat sau a programelor de studii postuniversitare, susținerea tezelor de doctorat, susținerea tezelor de abilitare pentru anul universitar 2019-2020, astfel încât acestea să se poată realiza și în modul on-line și să se circumscrie dispozițiilor art. 139 lit. a) și b) din Legea nr. 1/2011, cu modificările și completările ulterioare. Ordonanța de urgență a Guvernului nr. 58/2020 privind luarea unor măsuri pentru buna funcționare a sistemului de învățământ, publicată în Monitorul Oficial al României, Partea I, nr. 347 din  29 aprilie 2020, prevede toate aceste aspecte;
- expunerea de motive ar trebui să se refere la cadrul legislativ, precum și la situația concretă existentă la acest moment referitoare la gradul în care elevii și profesorii au acces la internet, beneficiază de dotarea tehnică necesară și de spațiul adecvat pentru desfășurarea unor asemenea activități, astfel încât să rezulte că soluțiile legislative sunt posibile și suficiente pentru asigurarea exercitării dreptului fundamental la învățătură, prevăzut de art.32 din Constituția României, republicată. Curtea Constituțională prin Decizia nr.682/2012 (pct. XII, sbpct.2.22), a stabilit că lipsa unei fundamentări temeinice a actului normativ determină încălcarea prevederilor din Constituție cuprinse în art.1 alin. (5) potrivit căruia „În România, respectarea Constituției, a supremației sale și a legilor este obligatorie”, precum și în art.147 alin. (4) în baza căruia deciziile Curții Constituționale sunt general obligatorii.

